G Dei gratia Senonensis archiepiscopus omnibus ad quos littere presentes pervenerint in Domino salutem. Notum fieri volumus quod constituti in presentia nostra Galterus damisellus et uxor ejus Ermengardis dederunt dilectis filiis monachis de Vallelucenti totam terram quam de labore suo adquisierant in nemore de Bociis, nomine elemosine in perpetuum possidendam. Prenotati etiam Galterus et uxor ejus in manu nostra dictam terram resignaverunt et nos de assensu et voluntate eorum in continenti dilectum filium Willelmum abbatem Vallis lucentis de eadem terra nomine ecclesie sue investivimus. Siquidem prefatus abbas considerans et monachi Vallis lucentis considerantes devotionem et obsequium quod dictus Galterus et uxor ejus sue ecclesie exhiberent eis vineam suam de Longo campo et vineam de vico Sancti Petri Senonensis cum domo et torculari et aliis pertinentiis suis dum vixerint habendas concesserunt, hac tamen conditione quod post decessum eorum dicte possessiones et quicquid ipsi poterunt adquirere Senonense ad ecclesiam Vallis lucentis libere et sine contradictione revertetur. Concesserunt etiam dicti monachi Galtero memorato quod quando ipse voluerit in domo eorum in ordine recipietur, et Ermengardis uxor ejus quod quando voluerit ipsa in una mansionum eorum et recipietur et providebunt ei necessaria. In cujus rei memoriam presentem cartam notari fecimus et sigilli nostri munimine roborari. Actum anno incarnati Verbi M° centesimo nonagesimo sexto.